b'\n_START_ARTICLE_\nLallintalo\n_START_PARAGRAPH_\nLallintalo ("Lallis") on vuonna 1928 suojeluskuntataloksi rakennettu huvikeskus K\xc3\xb6yli\xc3\xb6ss\xc3\xa4. Vuonna 1942 rakennus tuhoutui pahoin tulipalossa ja seuraavana vuonna se rakennettiin l\xc3\xa4hes kokonaan uudelleen. Sotien aikana Lallintalossa toimi R\xc3\xa4is\xc3\xa4l\xc3\xa4n kansanopisto._NEWLINE_Ensimm\xc3\xa4isin\xc3\xa4 vuosina Lallintalolla j\xc3\xa4rjestettiin lottien ja Suojeluskuntien huvi- ja kokoontumistilaisuuksia. 1960 se aloitti laajamittaisen huvitoiminnan keskuksena, jollaisena on s\xc3\xa4ilynyt n\xc3\xa4ihin p\xc3\xa4iviin. Lallintalo on saanut nimens\xc3\xa4 Piispa Henrikin murhanneesta talonpoika Lallista._NEWLINE_Lallintalon enimm\xc3\xa4ishenkil\xc3\xb6m\xc3\xa4\xc3\xa4r\xc3\xa4 on 1\xc2\xa0850, kerrosneli\xc3\xb6it\xc3\xa4 on 1\xc2\xa0400, istumapaikkoja noin 600 ja ruokapaikkoja noin 450. Tanssilattia on kooltaan l\xc3\xa4hes 400 neli\xc3\xb6metri\xc3\xa4 ja lava josta p\xc3\xa4\xc3\xa4see suoraan lastauslaiturille ja artistitiloihin 62 neli\xc3\xb6metri\xc3\xa4. Vuonna 2005 paikassa tehtiin peruskorjaus. Paikan omistaja on vuodesta 1950 ollut Maataloustuottajain K\xc3\xb6yli\xc3\xb6n yhdistys ry._NEWLINE_Talon tuotoilla ja toiminnalla on saatu paljon aikaan, kuten K\xc3\xb6yli\xc3\xb6n kylien katuvalot ja j\xc3\xa4\xc3\xa4kiekkokaukalot, VPK:n rantasauna ja kalusto, jota maaherran kuntatarkastuksessa aikoinaan kommentoitiin Rauman kaupungin kaluston vertaiseksi, sek\xc3\xa4 Lallien seuratoiminta. Lallintalon omilla sivuilla kerrotaan my\xc3\xb6s, ett\xc3\xa4 S\xc3\xa4kyl\xc3\xa4\xc3\xa4n piti rakentaa uusi poliisitalo Lallintalon putkak\xc3\xa4yntien suuren lukum\xc3\xa4\xc3\xa4r\xc3\xa4n vuoksi._NEWLINE_Lallintalon suosio oli huipussaan 1980-luvulla, jolloin siell\xc3\xa4 j\xc3\xa4rjestettiin syys-huhtikuun v\xc3\xa4lisen\xc3\xa4 aikana yleens\xc3\xa4 kaksi tilaisuutta viikoittain. Perjantai-iltana oli aikuisemmalle yleis\xc3\xb6lle tarkoitetut tanssit. Lauantaina puolestaan nuorisolle suunnattuja tilaisuuksia, joissa esiintyi aikansa nimekk\xc3\xa4impi\xc3\xa4 rock- ja pop-artisteja. Lallintalon lauantai-illat olivat Lounais-Suomen nuorison keskuudessa eritt\xc3\xa4in suosittuja, linja-autokuljetuksia j\xc3\xa4rjestettiin paikalle aina Pohjanmaata my\xc3\xb6ten._NEWLINE_Lallintalon yleis\xc3\xb6m\xc3\xa4\xc3\xa4r\xc3\xa4t alkoivat v\xc3\xa4henty\xc3\xa4 1990-luvun puoliv\xc3\xa4liss\xc3\xa4. 2000-luvulla siell\xc3\xa4 on j\xc3\xa4rjestetty vuosittain vain muutamia huvitilaisuuksia. Viimeiset tilaisuudet pidettiin vuonna 2012. Paikkaa on kuitenkin pidetty kunnossa ja marraskuussa 2018 se avattiin uudelleen k\xc3\xa4ytt\xc3\xb6\xc3\xb6n. Lallintalolla on esiintynyt kotimaisten huippuartistien lis\xc3\xa4ksi muun muassa Baccara ja Pet Shop Boys.'